Matovič, Igor, poslanec NR SR (2024-02-28):
Dobré ráno, kolegovia, keď môžem reagovať aj na pani Holečkovú, chcel som dať faktickú, len som sa zarozprával. Téma domáceho násilia, alebo veľmi zjednodušene, áno, stáva sa to aj niekedy chlapom, že sú bití ženami, ale dramatická väčšina je, že chlapi bijú ženy. A, bohužiaľ, aj v tejto sále sa nachádzajú takí ľudia, ktorí svoje bývalé partnerky alebo manželky, prepáčte, ale neviem teraz, kto vás vyrušuje, takže to teraz hovorím priamo pani Holečkovej. Takže v tejto sále sa nachádzajú takí chlapi, ktorí bez hanby svoje ženy bili, potom kvôli tomu sa rozviedli. Dnes majú už mladé partnerky, nechcem povedať pipky, lebo to včera vyvolalo nejaký ohlas, ale je to obrovská hanba, že takíto ľudia sa nachádzajú, bohužiaľ, aj vo vedení Národnej rady Slovenskej republiky. Takže čo sa týka tejto novely, dovoľte, aby som predložil pozmeňujúci návrh, a tak ako som aj včera avizoval, ten pozmeňujúci návrh v podstate vám dáva priestor, poslancom koalície, aby ste si trochu vyžehlili svedomie a pomohli v prezidentskej kampani vášmu kandidátovi Petrovi Pellegrinimu. Lebo tým, čo ste urobili v prípade trestných činov voči životu, alebo jak to tuším nazýva sa zjednodušene, a teda v prípade premlčacích dôb hlavne za vraždy, znásilnenia, zneužívanie detí si myslím, že ste vstúpili do niečoho, kde ste v podstate ani príliš nechceli byť, a zrazu aj tykadlá vašich voličov, ktorí sú dosť otrlí mnohí a udržujete ich v takom stave, že teda keď náhodou by im tykadlá povedali, že niečo sa nemilé deje, tak vyšlete Fica, aby postrašil nejakou, nejakými našimi vojakmi na Ukrajine a už znova tykadlá sú dole a vlastne stále si myslia, že vlastne vy tu budujete demokraciu. Ale po tom zápase pri novele Trestného zákona, keď ste vytiahli tento kaliber, že vlastne chcete znížiť dramatickým spôsobom premlčacie doby za vraždy, znásilnenia, za zneužívanie, sexuálne zneužívanie detí, tak aj mnohým vašim voličom a najmä voličkám a po tom primitívnom výroku poslanca Glücka, ktorý mu vlastne odobril tu prítomný spravodajca Gašpar, kedy teda povedal, že však žena, keď je znásilnená, tak si to teda asi všimne, tak nech uteká na policajnú stanicu a nech podá trestné oznámenie, tak po tomto primitívnom výroku si myslím, že mnohé aj vaše také viac empatické voličky si povedali, že hops, počkať, koho som to volila, kto ma to teraz v tom pléne zastupuje. Určite vám to nepomohlo a určite to nepomohlo ani prezidentskému kandidátovi Pellegrinimu. A preto ešte raz hovorím, chcem vám podať, nechcem povedať že pomocnú ruku, ale možnosť na to, aby ste pomohli vášmu prezidentskému kandidátovi, zo seba nejako zmyli vinu, že vlastne vy za toho debilného Glücka nemôžete a že ono sa to tam dostalo nejako trošku ako nedopatrením a nechali ste sa uniesť, ale v skutočnosti vám ide o to, aby týmto vagabundom, ktorí niekoho zavraždia, ktorí znásilňujú deti alebo ich sexuálne obťažujú, alebo teda znásilňujú spoza kríčkov slovenské devy. Ináč ozaj, to ste tuším strašili pred rokom a niečo, že teda tí Američania, keď podpíšeme zmluvu obrannú, tak že budú tu hromadne znásilňovať naše Slovenky. Nejak som nepostrehol. Nestrašili ste náhodou touto témou? A ozaj, to ste vlastne aj pre tých Američanov teda, s ktorými sme podpísali tú obrannú dohodu, teda im ste znížili tie tresty alebo premlčacie doby, aby teda náhodou sa im nič nestalo? To len vsuvka medzi to. Čiže ponúkam vám možnosť, aby ste ukázali, že presný opak vy vlastne sledujete, že keď raz niekto niekoho zavraždí, tak do smrti, keď poslednýkrát vydýchne, si nemôže byť istý, že mu niekto na to príde a bude za to spravodlivo potrestaný. Že keď niekto niekoho, chrapúň poviem, zrejme teda najviac, najčastejšie chlap znásilní ženu, tak takisto že do smrti nebude vedieť, že kedy tá žena bude proti nemu svedčiť. Alebo jednoducho z nejakých vzoriek, ktoré sa možno dávno zabezpečili a sa potom novou technológiou dokážu získať dôkazy, možno technológiou, o ktorej sa nám dnes nesníva, tak takisto bude potrestaný za to znásilnenie. Alebo teda keď primitív obťažuje sexuálne deti a, bohužiaľ, aj v tejto, opäť hovorím, že v tejto sále sa taký človek nachádza, ktorý rád, rád, má veľmi rád takých 15-, 16-ročných chlapcov, tak keď voči takémuto človeku sa raz rozhodne niekto svedčiť a bude to aj po 30, 40 rokoch, ale jednoducho dôkazy voči nemu budú, aby ten primitív, či už vrah, alebo násilník, alebo teda sexuálny predátor voči neplnoletým deťom, aby bol spravodlivo potrestaný. Čiže ponúkame vám možnosť, aby ste hlasovali za pozmeňujúci návrh, ktorý úplne ruší premlčacie doby pri vraždách, znásilneniach a sexuálnych činoch voči maloletým deťom. Keď si hovoríte a veľakrát aj ústami vašich predstaviteľov, že ako vzhliadate k Maďarsku, ako teda dobrou cestou Maďarsko ide, tak vedzte že presne takúto, takéto pravidlo má Maďarsko v svojom trestnom zákone, takéto pravidlo má Veľká Británia v trestnom zákone, čiže nie je to atómovka Matovičova , že by sme teraz vymýšľali niečo, čo ešte na svete nikde nie je. Áno, civilizované, mnohé civilizované krajiny práve idú touto cestou, že premlčaciu dobu pri týchto násilných trestných činoch a sexuálnych trestných činoch úplne rušia. Ako sa ukazuje aj z praxe, práve aplikačná prax poukázala na skutočnosť, že obete týchto trestných činov sa často odhodlajú k nahláseniu takýchto trestných činov až po uplynutí terajšej premlčacej doby, preto veľa obetí zostáva bez akéhokoľvek zadosťučinenia a páchatelia zostávajú nepotrestaní a pokračujú v páchaní trestnej činnosti. Čiže skúste, prosím vás, nielen sa opraviť a vrátiť to do stavu, v akom to bolo, ale ukážte gesto voči slovenským ženám a možno ako gesto ospravedlnenia, že nieže tu bude pôvodná 20-ročná doba na premlčanie týchto trestných činov, týchto obludných trestných činov, ale že nebude žiadna. Že ich jednoducho chcete chrániť, že nesúhlasíte s primitívom Glückom a s jeho vyjadrením, ktoré mu odobril priamo Gašpar, človek, ktorý vedenie Policajného zboru zveril do rúk mafie, lebo Norbert Bödör je mafia, aj keď jeho rodina. Čiže je to možnosť pre vás, aby ste sa ospravedlnili ženám. Keď nedokážete sem prísť a povedať ospravedlňujem sa , jedno slovíčko, tak môžete zahlasovať za tento pozmeňujúci návrh, ktorý sám osebe tým ospravedlnením bude. Zároveň ukážete, že nebudete kryť žiadneho úchyla vo svojich radoch, ktorý teda má rád tých 15- a 16-ročných chlapcov a je to verejné tajomstvo medzi vami a tam v tej fajčiarskej miestnosti o tom aj sami hovoríte a mnohí si ako kebyže primitívne z toho robíte srandu. To nie je sranda. Obťažovať 15-, 16-ročných chlapcov a kryť takýto zločin z vlastných radov a ešte takémuto človeku dávať alebo znižovať dobu na premlčanie takéhoto zverstva je svinstvo. Takže bol by som veľmi rád, aby ste ukázali gesto, že nebudete kryť úchylov vo vlastných radoch, že nebudete kryť úchylov za akýmkoľvek kríčkom, ktorý chce znásilňovať ženy a myslí si, že mu to nejako prejde a sa vlastne už 2,5 týždňa teší, že vlastne teraz mu bude stačiť kratšia doba na to, aby sa takéto svinstvo nejako odpustilo a prepieklo bez akéhokoľvek trestu. Tým, čo ste schválili v novele Trestného zákona, ste napľuli, doslova napľuli do očí obetiam trestných činov a v prípade vrážd pozostalým po týchto obetiach. Skúste sa niekto z vás, ak má ešte 0,4 % alebo promile empatie v sebe, vžiť do pozície rodičov Daniela Tupého, študenta Daniela Tupého. Keď ste sa zrazu dozvedeli, že v jeho zákonodarnom zbore, v najvyššej inštitúcii, ktorá prijíma zákony, zrazu sú ľudia a je tam väčšina, ako v parlamentnej demokracii musí byť, ktorá hovorí, že síce spravodlivosť už má na ruke alebo na zlatom podnose vraha a ten súdny proces prebieha a zrejme teda, aj keď síce skoro po 20 rokoch ten vrah bude odsúdený za zločin, ktorý spáchal, ale zrazu sa v pléne našlo v parlamente dostatok ľudí, ktorí hovoria, že nie, nie, toho vraha treba ochrániť, treba ho zmyť, treba, aby vlastne z tých pút momentom účinnosti tejto právnej normy mohol sa vyšmyknúť a žiť na ulici ako počestný to občan, ktorý, na ktorého z pohľadu trestného práva musíme pozerať ako na bezúhonného len preto, lebo sa premlčal trestný čin vraždy. Nikomu z vás to neprajem, ale si predstavte, že vám by sa to stalo, že vašu dcéru alebo syna nejaký feťák niekde zavraždí, po iks rokoch, kedy túžite po tom, aby sa ten vagabund našiel, nie z pomsty, ale z pocitu alebo zo žiadosti po spravodlivosti, a zrazu ten vrah sa tej spravodlivosti vyšmykne. Vy nemáte vašu dcéru, vy nemáte vášho syna a zároveň viete, že ešte vy si ani nemôžete dovoliť osloviť toho vraha, o ktorom všetky indície nasvedčujú, že vrahom je, len sa na poslednú chvíľu vyšmykol, lebo niekto prijal takúto novelu Trestného zákona, sa vyšmykol spravodlivosti a vy mu ani nemôžete povedať, že je vrah. Vy ani nemôžete napľuť, lebo on vás zažaluje, že čo tam na bezúhonného občana vy pľujete. Aký zmysel má premlčanie vraždy, sa pýtam. Čo horšie môže niekto spáchať? Áno, je veľmi zlé, keď niekto kradne tak ako vy jak po nebohom a rozkrádate naše spoločné peniaze. Áno, aj kvôli tomu zomierajú ľudia, lebo vy nemáte hanbu rozkrádať aj zdravotníctvo alebo peniaze určené pre liečbu chorých ľudí. Čiže áno, aj na základe toho zomierajú ľudia. Ale individuálny premyslený čin úkladnej vraždy, niekto sa na to chystá nie v amoku, ale jednoducho spácha to cielene, lebo chce niekoho zabiť. A hovorím, ak si to neviete predstaviť, predstavujte si to na samých sebe, aj keď vám to nikdy neprajem, aby sa vám to stalo. Aký zmysel, aký to je spravodlivý štát, ktorý hovorí, že uplynie doba, vybavené, koniec. Nie, vrah je čistý pred zákonom, žiadne obvinenie voči nemu už nemôže byť vznesené a, božechráň, ho nazvať na ulici vrah, aj keď všetky dôkazy zrazu máte. Lebo buď teda sa našli svedkovia, alebo technika postúpila tak, že zrazu tie dôkazy, čo sme nevedeli vtedy vyskúmať, tak už technicky ich vieme. Najlepšie si je predstaviť stopy DNA, ktoré niekedy teda neboli možné analyzovať a dnes už sú. Ale do budúcna sa nám možno ani nesníva, čo všetko bude možné analyzovať a čo sa bude dať z dôkazov, ktoré sú zabezpečené, nájsť, aké iné teda technickými postupmi dôkazy, ktoré jednoznačne preukážu vinu nejakému vrahovi. Takže chcem vás poprosiť, skúste nájsť v sebe empatiu, cit a zároveň ale hovorím, máte to dve v jednom. Môžete výrazným spôsobom pomôcť Petrovi Pellegrinimu v prezidentskej kampani, lebo zrazu sa na Slovensku bude hovoriť: Nie, Slovensko sa vydalo cestou, ktorá je správna. Zrušilo premlčacie doby pre úchylov, ktorí zneužívajú neplnoleté deti, zrušilo premlčacie doby pre násilníkov, ktorí zneužívajú alebo znásilňujú ženy, a zrušilo premlčacie doby pre vrahov. A to, čo ste robili zlé meno tou novelou a najmä touto zmenou medzi najmä teda obeťami a pozostalými po týchto trestných činoch, tak zrazu si urobíte to meno dobré. Čiže naozaj si myslím, že by ste nebanovali, ledaže by ste naozaj chceli kryť človeka, napríklad toho, ktorý zavraždil Jána a Martinu. Predseda SMER-u pozná objednávateľa vraždy, verejne to povedal na námestí v Nitre v máji 2022, a tým pádom je dosť možné, že na mieru pre tohto objednávateľa vraždy bola urobená tá novela Trestného zákona, ktorú ste tu schválili. A teraz tým pádom vy nemôžete si dovoliť, lebo váš predseda strany si vyslovene praje, aby objednávateľ vraždy bol čochvíľa vlastne slobodný. A keď to vypočítame, že mali by ste vládnuť do roku 2027, keď vražda bola spáchaná v roku 2018, a keď si trúfate, že vyhráte ďalšie voľby, tak vlastne on v roku 2028 mal byť podľa vás voľný. Čiže Fico by dovtedy ani nepovedal, kto bol objednávateľom a bez problémov by ste mu zabezpečili beztrestnosť za vraždu. Čiže ešte raz hovorím, ak máte čisté svedomie a bola to chyba, čo ste spravili, a zároveň ste trošku politickí marketéri a chcete Pellegrinimu v kampani pomôcť, tak pozmeňovák, ktorý prečítam, schválite. Lebo je to presne to, čo by ste v tejto situácii na tú ubolenú slovenskú dušu mali použiť a ukázať, že nieže ste chceli skracovať premlčacie doby, ale vy ich chcete zrušiť úplne, lebo nech tí úchyláci a vrahovia, jednoducho nech sú potrestaní spravodlivo. Ale ešte raz hovorím, leda by ste chceli kryť konkrétneho vraha, konkrétneho úchyla, ktorý znásilňoval ženy, a konkrétneho úchyla, ktorý sa vyžíva v tom, jako obťažuje 15- a 16-ročných chlapcov. Môže byť aj to, môže byť aj toto váš skutočný cieľ. Takže dovoľte, aby som prečítal pozmeňujúci návrh poslanca Národnej rady Slovenskej republiky Igora Matoviča k vládnemu návrhu zákona, ktorým sa dopĺňa zákon č. 300/2005 Z. z. Trestný zákon v znení neskorších predpisov, ČPT 204. Doterajší text čl. I sa nahrádza textom, ktorý znie: 1. V § 87 odsek 5 znie: „(5) Ak ide o zločin, na ktorý tento zákon v prvej hlave, druhej hlave, tretej hlave a deviatej hlave osobitnej časti dovoľuje uložiť trest odňatia slobody s hornou hranicou trestnej sadzby najmenej desať rokov, trestnosť činu zaniká uplynutím premlčacej doby, ktorá je dvadsať rokov; ustanovenie odseku 1 písm. b) sa nepoužije. Ak ide o prečin, za ktorý tento zákon v prvej hlave, druhej hlave, tretej hlave a deviatej hlave osobitnej časti dovoľuje uložiť trest odňatia slobody s hornou hranicou trestnej sadzby najmenej tri roky, trestnosť činu zaniká uplynutím premlčacej doby, ktorá je päť rokov; ustanovenie odseku 1 písm. d) sa nepoužije.” 2. § 88 znie: „§ 88 (1) Uplynutím premlčacej doby nezaniká trestnosť trestného činu úkladnej vraždy podľa § 144, trestného činu vraždy podľa § 145 a trestných činov uvedených v dvanástej hlave osobitnej časti tohto zákona okrem trestného činu založenia, podpory a propagácie hnutia smerujúceho k potlačeniu základných práv a slobôd podľa § 421, trestného činu prejavu sympatie k hnutiu smerujúcemu k potlačeniu základných práv a slobôd podľa § 422, trestného činu výroby extrémistického materiálu podľa § 422a, trestného činu rozširovania extrémistického materiálu podľa § 422b, trestného činu prechovávania extrémistického materiálu podľa § 422c, trestného činu popierania a schvaľovania holokaustu, zločinov politických režimov a zločinov proti ľudskosti podľa § 422d, trestného činu hanobenia národa, rasy a presvedčenia podľa § 423 a trestného činu podnecovania k národnostnej, rasovej a etnickej nenávisti podľa § 424. (2) Uplynutím premlčacej doby nezaniká trestnosť trestného činu neoprávneného odoberania orgánov, tkanív a buniek a nezákonnej sterilizácie podľa § 157 ods. 2, trestného činu obchodovania s ľuďmi podľa § 179, trestného činu znásilnenia podľa § 199, trestného činu sexuálneho násilia podľa § 200, trestného činu sexuálneho zneužívania podľa § 201 až 202, trestného činu týrania blízkej osoby a zverenej osoby podľa § 208 a trestný čin výroby detskej pornografie podľa § 368, ak bol spáchaný na osobe mladšej ako osemnásť rokov.“ Ďakujem, skončil som.